text: Klar til Esbjerg fB - eller FCK
  23 september 2010 kl. 14.58
  To stolte lærere gik rundt - med brystet skudt frem - på Bakkeskolen i Esbjerg. De var nemlig på det fodboldhold fra varde, som onsdag skabte sensation i pokalturneringen ved at slå Brøndby 4-2.
  Zlatan Bejdic lagde op til det første mål, men blev kort efter skadet. I dag var der mange roser til vikaren.
  - Det er en barndomsdrøm der går i opfyldelse, siger han til TV SYD, da han for første gang i sit liv skulle skrive autografer.
  
  Kniber sig i armen
  Vardes træner er lærer på Bakkeskolen i Esbjerg, og aviserne var i dag ekstra interessante efter sejeren over Brøndby. 
  - Ja, man kniber sig i armen, siger Jørgen Bach.
  
  Talent og rutine
  2. divisions klubben Varde har mange spillere, der tidligere har spillet i Esbjerg. De træner fire gange om ugen. Og spillerne fik en bonus på 400 kr. hver for den overraskende sejr.
  - Det er et hold med talent og rutine, siger Jørgen Bach. Vi gør alt det rigtige. Lægger nervøsiteten bag os. Man skal være kyniske - og det er vi.
  
  Klar til EfB - eller FCK
  Fredag trækkes lod til næste omgang i pokalturneringen. 
  - Det ville være helt fantastisk at møde naboen, Esbjerg, på Varde stadion. Men kan det ikke blive dem, så ta'r vi da FCK...
  